Tweespalt dreig in ANC oor basiese inkomstetoelaagArgieffoto (Foto: Ian Landsberg/ Afrcan News Agency/ANA) Die minister van maatskaplike ontwikkeling, Lindiwe Zulu, se klaarblyklike beloftes van ‘n basiese inkomstetoelaag het die bevolking aan die gons – en kan die ANC diep in die politieke pekel laat beland. ‘n Basiese inkomstetoelaag is al jare lank DA-beleid, en kom daarop neer dat elke lid van die bevolking maandeliks ‘n bedrag van die regering ontvang om te bestee soos hulle goeddink – ŉ poging om landsburgers minder afhanklik van die staat en meer selfstandig in hul bestedingspatrone te maak. Zulu se aankondiging dat ‘n basiese inkomstetoelaag van November af oorweeg word was geheel en al uit die bloute en het almal onkant betrap, des te meer omdat dit glad nie duidelik is waar die geld daarvoor vandaan moet kom nie. Daar is nie ‘n sent voor begroot nie – en dit tydens die mees besuinigende begroting in negentig jaar, met Suid-Afrika in sy swakste ekonomiese posisie sedert die Groot Depressie. Die minister van finansies, Tito Mboweni, het dit trouens tydens sy begrotingsrede duidelik gemaak dat die aanvullende toelaes ter vergoeding van die ekonomiese rampspoed weens die afsonderingsperiode slegs sal voortduur tot Oktober, want die land kan met sy rommelstatus, groeiende staatskuld en al wyer wordende begrotingstekort gewoon nie verdere toelaes bekostig nie. Hieraan het Zulu, ‘n uitgesproke ondersteuner van die populistiese Zuma/Magashule-groepering in die ANC, haar kennelik min gesteur. Dit is nie die eerste keer dat sy pres. Cyril Ramaphosa in die verleentheid stel nie. Heel aan die begin van die afsonderingsperiode moes Zulu die land om verskoning vra nadat sy allerlei video’s van haarself op sosiale media geplaas het waar sy – teen voorskrifte in – maskerloos gaan inkopies doen het en onvanpaste verspottighede oor die dodelike koronavirus kwytraak. Onder haar politieke leiding het die uitbetaling van toelaes chaoties verloop en die spesiale R350-toelaag kom glad nie op dreef nie. Sy moet ook voortdurend weens ontwrigtende gedrag in die virtuele parlementsittings tot orde geroep word, met die DA, EFF, IVP, VF Plus en ACDP wat almal op rekord is dat hulle haar as onwaardig ag om ‘n kabinetslid te wees. Intussen wag die land op die president en die minister van finansies om Zulu of vir die soveelste keer te repudieer of aan te dui waar die geld vandaan moet kom om aan haar belofte te voldoen.